Deputatul PNL de Timiș susține că toți parlamentarii PSD au votat amendamentul propus de Lia Olguța Vasilescu și că angajații români care nu vor purta după ei o copie a contractului de muncă vor putea fi amendați cu câte 10.000 de lei. Amendamentul ar fi trecut deja în Comisia de muncă și urmează să intre în plenul parlamentului.

„Am fost în Comisia de muncă, unde discutăm OUG 53/2017. Ceea ce s-a întâmplat a fost o premieră. În zgomotul acestor zile, PSD trece niște amendamente prin comisiile de specialitate despre care vom afla atunci când se vor liniști cu legile Justiției și cu subiectele zilei. Problema este că astfel de amendamente sunt de o gravitate maximă și vor afecta fiecare cetățean în parte. Unul a trecut de comisie, va ajunge în plen, va fi adoptat în plen și va afecta pe fiecare dintre noi. Doamna ministru Lia Olguța Vasilescu a depus un amendament care spune că orice angajat român va trebui să aibă la el, în locul desfășurării activității, o copie tipărită a contractului de muncă însoțită de actele adiționale. Deci, orice angajat din privat, din administrația publică, bugetar, nebugetar, va trebui la locul de muncă unde își desfășoară activitatea să dețină o copie fizică a contractului de muncă și a actelor adiționale. Acolo în buzunărel, știți că fiecare își desfășoară activitatea într-un loc anume, că plouă, că ninge. Dacă inspectorul ITM vine pe șantier, în cafeneaua mallului, tu va trebui să prezinți acel contract fizic. În cazul în care nu îl ai la tine, amenda este 10.000 de lei, adică 2.300 de euro. În momentul în care ești la locul de muncă, ITM poate trimite un inspector și va pune întrebarea”, a explicat Pavel Popescu.

Liberalul susține că a întrebat-o pe Lia Olguța Vasilescu dacă i se pare rațional acest amendament și dacă i se pare rațional cuantumul amenzii. Nu i-ar fi răspuns, însă parlamentarii social democrați s-ar fi grăbit să voteze amendamentul. El spune că PSD vrea să adune bani la buget, aceasta fiind explicația rațională pentru noua regulă.

„Au trecut maximum 30 de secunde, când doamna Lia Olguța Vasilescu, o mare expertă în modificări ale Codului Muncii, a ridicat pixul sus și toți parlamentarii din coaliția de guvernare au votat acest amendament. Nu există nicio justificare rațională, dar justificarea pe care noi am tras-o, ca o concluzie, este foarte simplă: vor începe controalele, deoarece partidul care se află la guvernare are nevoie de bani la buget. Tot o amendă de 10.000 de lei este în discuție în care angajatul nu este la locul de muncă în intervalul în care are contractul de muncă. În momentul în care noi am încercat să discutăm aceste amendamente, nu a existat posibilitatea de a iniția un dialog cu doamna Lia Olguța Vasilescu”, a completat Popescu.

Deputatul de Timiș susține că amendamentele despre care vorbește au trecut în comisii și vor intra în plenul parlamentului, după dezbateri. Când? „Mai avem o săptămână de dezbateri, probabil în două săptămâni. Când vrea PSD, poate să fie cu o oră înainte de ședința de plen sau cu 20 de minute. Sunt interesați cei din PSD, pentru că bani la buget nu mai există”, a conchis Pavel Popescu.

UPDATE. Un alt deputat PNL spune că șeful ar trebui sa aibă copie după contractul angajatului

Zilele trecute, modificările drastice la Codul Muncii erau anunțate de către un alt deputat PNL, care spunea că obligația de a avea asupra lor, mereu, o copie xerox a contractelor de muncă, le revine șefilor, nu angajaților.

Deputatul PNL Mara Calista spunea că se introduce „obligația ca fiecare angajat responsabil al unei echipe să aibă asupra sa o copie xerox a contractelor angajaților din subordine”, ceea ce duce la o birocratizare și mai mare.